钦定古今图书集成/明伦汇编/氏族典/第244卷 > 张觉
## 钦定古今图书集成/明伦汇编/氏族典/第244卷 > 张觉

按《宋史赵良嗣传》：“张觉，平州义丰人也。在辽国第进
士，为辽兴军节度副使。镇民杀其节度使萧谛里，觉
拊定乱者，州人推领州事。金人入燕，以为临海军节
度使，任知平州，升平州为南京，加觉同中书门下平
章事。左企弓、康公弼与曹勇义、虞仲文皆东迁，时燕
民尽徙，流离道路，或诣觉诉公弼、企弓等不能守燕，
致吾民如是，能免我者，非公而谁？”觉召僚属议，又访
于翰林学士李石，乃杀企弓等，复称保大三年，悉遣
徙民归。石更名安弼，偕故三司使高党往燕山说王
安中。安中具奏于朝，令安弼党诣京师。徽宗以手札
付詹度，度数诱致之，讽令内附。宣和五年六月，觉遣
掌书记张钧、参谋军事张敦固诣安抚司听命。金人
闻觉叛，遣阇母国王将三千骑来讨觉，阇毋以兵少
不交锋而退，觉遂妄以大捷闻。朝廷建平州为泰宁
军，拜觉为节度使。诏命至，觉喜远出迎。金人谍知，举
兵来，觉不得，返奔燕。金人既平三州，来索觉，王安中
讳之，索愈急。安中不得已，引觉出，数其过，使行刑，觉
语殊不逊，燕之降将及《常胜》军皆泣下。